Dié bank SA se nommer een in klagteskikkingsArgieffoto Standard Bank is as vanjaar se beste bank aangewys wat die oplos van geskille en klagtes wat by die ombudsman vir bankdienste gelê is, betref. Dit sluit die bank se vermoë in om binne ŉ sekere tyd ŉ klagte na te gaan, eerlike terugvoer aan verbruikers te gee en die gehalte van die geskrewe terugvoer aan die ombudsman rakende ŉ klagte. Dié bank het in kategorie A, wat ook Absa, FNB, Nedbank en Capitec insluit, met die louere weggestap, terwyl African Bank in kategorie B die prys ontvang het. Reana Steyn, die ombudsman vir bankdienste, het verlede week by ŉ geleentheid in Johannesburg die toekennings oorhandig. “Ons stel sekere standaarde vir die banke wat ons waardes weerspieël. Dit help ons ook om ons beloftes om gratis, regverdige en spoedige oplossings vir geskille te vind, na te kom,” het sy gesê. Die maatstawwe waaraan die banke gemeet word, verander egter elke finansiële jaar, in pas met veranderinge in wetgewing en regulatoriese raamwerke. Die ombudsman gee ook erkenning aan individue vir uitstekende dienslewering. In hierdie kategorie het Karen Jonker van Absa en Rachel Grunstein van Bidvest Bank erkenning gekry vir die wyse waarop hulle klagtes hanteer en oplos. Intussen het die ombudsman vanjaar twee nuwe kategorieë bygevoeg, naamlik ŉ toekenning vir innovasie en ŉ betrokkenheidstoekenning. In die innovasie-kategorie word banke gemeet aan hul vermoë om innovering te gebruik om skikking vir klagtes en geskille te kry, terwyl die tweede kategorie kyk na die bank wat die ombudsman betrek by sy opleiding, uitdagings en oplossings. Weereens het Standard Bank in albei kategorieë in die eerste plek geëindig.